《睢宁三异歌》
明代·黄衷

睢宁县前净如水，睢侯釜中惟俸米。侯持堂印几春秋，直视翳桑无馁鬼。

社亭渐渐两岐风，陶河一雨驱蝗虫。水勿忧虞旱毋苦，我侯双手悬天工。

古史班班书杜母，孱陵先生身姓鲁。谁郡号咷嫠媪啼，避官却委南山虎。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。